ส่วนที่ 1

ข้อมูลสรุป ( Executive Summary)

บริษัท จัดการและพัฒนาทรัพยากรน้ำภาคตะวันออก จำกัด (มหาชน) (“บริษัทฯ”)
ได้จดทะเบียนจัดตั้งขึ้นในรูปของบริษัทจำกัดภายใต้ชื่อ บริษัท
จัดการและพัฒนาการทรัพยากรน้ำภาคตะวันออก จำกัด เมื่อวันที่ 15 ตุลาคม 2535
ด้วยทุนจดทะเบียนเริ่มแรก 10 ล้านบาท โดยมี การประปาส่วนภูมิภาค(กปภ.) เป็น ผู้ถือหุ้น
ร้อยละ 100 การจัดตั้งบริษัทฯ ในครั้งนั้นเป็นไปตามมติคณะรัฐมนตรีเมื่อวันที่ 12 กันยายน 2535
ที่เห็นชอบให้ กปภ. จัดตั้งบริษัทฯ
ขึ้นเพื่อเป็นผู้รับผิดชอบการพัฒนาและดำเนินการดูแลระบบท่อส่งน้ำดิบสายหลักในพื้นที่ชายฝั่งทะเลภาคตะวันออก
ครอบคลุมพื้นที่จังหวัดชลบุรี ระยอง ฉะเชิงเทรา ปราจีนบุรี สระแก้ว จันทบุรี และตราด ต่อมาในปี
2539 บริษัทฯ ได้แปรสภาพเป็นบริษัทมหาชน และในปี 2540
จึงได้เสนอขายหุ้นให้กับประชาชนทั่วไปและจดทะเบียนในตลาดหลักทรัพย์แห่งประเทศไทย โดยมี
กปภ. เป็นผู้ถือหุ้นรายใหญ่ ในสัดส่วนร้อยละ 44
ของทุนจดทะเบียนที่เรียกชำระแล้วก่อนการเสนอขายหุ้นสามัญ

การเติบโตของบริษัทฯ ที่มีอย่างต่อเนื่องในช่วงเวลากว่า 15 ปีที่ผ่านมา
นับเป็นความสำเร็จของบริษัทฯ และอาจกล่าวได้ว่าบริษัทฯ
ถือเป็นต้นแบบของการแปรรูปรัฐวิสาหกิจให้กับรัฐวิสาหกิจด้านน้ำ ปัจจุบัน
นอกจากธุรกิจหลักของบริษัทฯ
ซึ่งคือการพัฒนาและบริหารระบบท่อส่งน้ำสายหลักในพื้นที่ชายฝั่งตะวันออก
โดยผ่านโครงข่ายระบบท่อส่งน้ำดิบรวม 4 โครงข่าย ในพื้นที่จังหวัดฉะเชิงเทรา ชลบุรี และระยอง
มีความยาวท่อของระบบรวมทั้งสิ้น 324 กิโลเมตรแล้ว บริษัทฯ
ยังได้ขยายธุรกิจไปยังธุรกิจที่เกี่ยวเนื่องด้านน้ำอย่างครบวงจร ซึ่งรวมถึงธุรกิจน้ำประปา
และระบบการบำบัดน้ำเสีย โดยบริษัทฯ ได้จัดตั้งบริษัทในเครือเพื่อดำเนินกิจการธุรกิจที่เกี่ยวเนื่อง
ดังนี้

+-------------------+--------+------+---------------------------------+
| บริษัท              | ทุนจดท  | สัดส่ว | การประกอบธุรกิจ                   |
|                   | ะเบียนช | นการ |                                 |
|                   | ำระแล้ว | ถือหุ้น |                                 |
|                   |        |      |                                 |
|                   | ณ 31   |      |                                 |
|                   | ธ.ค.52 |      |                                 |
+-------------------+--------+------+---------------------------------+
| 1.  บจ. ยูนิเวอร์แซล | 510    | 100% | ดำเนินธุรกิจด้านน้ำประปา บำบัดน้ำเสีย   |
|     ยูทีลิตี้ส์         | ล้านบาท |      | รวมถึงการสำรวจออกแบบ ก่อสร้าง      |
|                   |        |      | และควบคุมงานก่อสร้าง               |
|                   |        |      | รวมทั้งให้คำปรึกษาเกี่ยวกับระ          |
|                   |        |      | บบผลิตน้ำประปาและระบบบำบัดน้ำเสียด้วย |
+-------------------+--------+------+---------------------------------+
| 2.  บจ.วอเตอร์     | 5      | 100% | ดำเนินธุรกิจรองรับและสะสางการ       |
|     เทรด แอนด์     | ล้านบาท |      | บริหารโครงการตู้น้ำดื่มหยอดเหรียญชุมชนฯ |
|     เซอร์วิสเซส     |        |      | ต่อเนื่องจากบริษัท โกลบอล วอเตอร์     |
|     (WTS)         |        |      | ซิสเท็มส์ คอร์ปอเรชั่น จำกัด (GWS)     |
|                   |        |      | และช่วยงานบริการที่เกี่ยวเ            |
|                   |        |      | นื่องกับการจำหน่ายตู้น้ำคงค้างเดิมที่บริษัทฯ |
|                   |        |      | รับโอนจาก GWS ทั้งนี้ ในเดือนตุลาคม    |
|                   |        |      | 2552 WTS                        |
|                   |        |      | ได้ดำเนินการ                      |
|                   |        |      | บรรลุตามวัตถุประสงค์ของการจัดตั้งบริษัทฯ |
|                   |        |      | แล้ว คณะกรรมการ บริษัทฯ ในการประชุม |
|                   |        |      | ครั้งที่ 10/2552                    |
|                   |        |      | จึงได้มีมติอนุมัติการปิดกิจการและชำระบัญชี |
+-------------------+--------+------+---------------------------------+

ผลการดำเนินงานของบริษัทฯ และบริษัทย่อย ในงวดตั้งแต่วันที่ 1 มกราคม ถึง 31 ธันวาคม 2552
บริษัทฯ และบริษัทย่อยมีรายได้รวมทั้งสิ้น 2,878.50 ล้านบาท
โดยประกอบด้วยรายได้จากการจำหน่ายน้ำดิบประมาณร้อยละ 66.16 ธุรกิจประปาร้อยละ 22.09
รายได้จากการขายอื่น ร้อยละ 0.11 รายได้จากการบริการ ร้อยละ 9.81
และดอกเบี้ยรับและเงินปันผลรวมถึง รายได้อื่น อีก ร้อยละ 1.83 ซึ่งรายได้รวมงวดตั้งแต่วันที่ 1
มกราคม ถึง 31 ธันวาคม 2552 เพิ่มขึ้น 376.90 ล้านบาท จากงวดเดียวกันของปีก่อน
หรือคิดเป็นอัตราการเพิ่มร้อยละ 15.07 สาเหตุหลักจากรายได้จากธุรกิจน้ำดิบเพิ่มขึ้น ร้อยละ
14.86 จากการปรับค่าน้ำเพิ่มขึ้นเพื่อสะท้อนต้นทุนการดำเนินงาน
รายได้จากธุรกิจประปาปรับเพิ่มขึ้น ร้อยละ 13.45 จากการเพิ่มขึ้นของการใช้น้ำปริมาณมากขึ้น
และมีการปรับอัตราค่าน้ำประปาสูงขึ้นตามสัญญา รวมถึงรายได้บริการและค่าเช่าเพิ่มขึ้น ร้อยละ
90.40
เป็นผลจากโครงการงานวิศวกรรมบริการและงานลดน้ำสูญเสียเพิ่มขึ้นเมื่อเปรียบเทียบกับช่วงเดียวกันของปีก่อน
และจำนวนผู้เช่าอาคารที่มีเพิ่มมากขึ้น

บริษัทฯ และบริษัทย่อย มี EBITDA จากผลการดำเนินงานรวมเพิ่มขึ้นร้อยละ 26.82
เมื่อเปรียบเทียบจากรอบระยะเวลาเดียวกันของปีก่อน
เป็นผลมาจากการเพิ่มขึ้นของรายได้จากธุรกิจน้ำดิบ ธุรกิจน้ำประปา
ธุรกิจวิศวกรรมบริการและงานลดน้ำสูญเสีย และรายได้ค่าเช่าอาคาร
รวมถึงการควบคุมค่าใช้จ่ายในการบริหารและค่าใช้จ่ายทางการเงินที่ลดลงจากการนำกระแสเงินสดส่วนเกินจากการดำเนินงานไปชำระคืนเงินกู้ยืมระยะยาวตามกำหนดและก่อนกำหนด

ในปี 2552 คณะกรรมการบริษัทฯ และผู้บริหารบริษัทฯ
ได้ร่วมกันทบทวนวิสัยทัศน์และพันธกิจขององค์กร
โดยมีการปรับวิสัยทัศน์ใหม่ให้เข้ากับสถานการณ์ปัจจุบันเป็น
“มุ่งสู่การเป็นผู้นำด้านการจัดการน้ำอย่างมีคุณค่า เพื่อความก้าวหน้าทางเศรษฐกิจ และสังคม
อย่างยั่งยืน (Water Solution for all)” และพันธกิจของบริษัทฯ
ที่สอดคล้องกับวิสัยทัศน์ข้างต้น เป็นดังนี้

1.  รักษาอัตราการเติบโตทางธุรกิจอย่างโปร่งใส และบูรณาการ

2.  เป็นศูนย์ความรู้ทางเทคโนโลยีด้านน้ำ ในระดับภูมิภาค

3.  จัดหาแหล่งน้ำและบริหารจัดการโครงข่ายท่อส่งน้ำดิบ เพื่อการอุปโภค บริโภค
    และอุตสาหกรรม อย่างพอเพียง

4.  พัฒนาและจัดการระบบประปา น้ำReuse น้ำเสีย ด้วยเทคโนโลยี และต้นทุนที่เหมาะสม

5.  ดำเนินธุรกิจด้วยความรับผิดชอบต่อสังคม ชุมชนท้องถิ่น และห่วงใยสิ่งแวดล้อม (Corporate
    Social Responsibility)

6.  สร้างความภาคภูมิใจแก่พนักงาน ในฐานะผู้นำด้านการจัดการน้ำ

นอกเหนือจากการทบทวนแผนวิสาหกิจของบริษัทฯ แล้ว บริษัทฯ
ยังมุ่งมั่นพัฒนาระบบการจัดให้มีคุณภาพมาตรฐานสากล
และโปร่งใสภายใต้การกำกับดูแลกิจการที่ดีตลอดจนการควบคุมการดำเนินงาน
ภายใต้การบริหารความเสี่ยงและหลักธรรมาภิบาลอย่างโปร่งใส ซื่อสัตย์ นอกจากนี้ บริษัท
ทริสเรทติ้ง จำกัด ได้ยืนยันอันดับเครดิตองค์กรและตราสารหนี้ที่ระดับ “A+” แนวโน้มอันดับเครดิต
“คงที่” ซึ่งสะท้อนถึงสถานะที่แข็งแกร่งของกลุ่มบริษัทฯ

ในปี 2552 บริษัทฯ ยังคงมุ่งมั่นทุ่มเทในการให้บริการและใส่ใจในสิ่งแวดล้อมอย่างจริงจัง
ในการปรับปรุงและขยายเครือข่ายท่อส่งน้ำเพื่อให้สามารถจ่ายน้ำดิบในพื้นที่บริการอย่างทั่วถึงและพอเพียงเพื่อการเติบโตทางธุรกิจ
และการพัฒนาธุรกิจด้านน้ำอย่างต่อเนื่องและเหมาะสม รวมถึงการสร้างความรับผิดชอบต่อสังคม
ชุมชนท้องถิ่นและสิ่งแวดล้อม
ซึ่งจะมีส่วนสำคัญในการผลักดันให้องค์กรมีความก้าวหน้าอย่างมั่นคงในระยะยาวต่อไป